Document ID: 32014R0059

KOMISSION ASETUS (EU) N:o 59/2014,
annettu 23 päivänä tammikuuta 2014,
Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse rikkidioksidin ja sulfiittien (E 220-228) käytöstä maustetuissa viinipohjaisissa tuotteissa
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Elintarvikelisäaineita koskeva unionin luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai asiaa koskevan hakemuksen johdosta.
(3)
Maustettujen viinipohjaisten tuotteiden valmistajat esittivät 27 päivänä maaliskuuta 2013 hakemuksen rikkidioksidin ja sulfiittien (E 220-228) käytön hyväksymiseksi maustetuissa viinipohjaisissa tuotteissa, sellaisina kuin ne on määritelty neuvoston asetuksen (ETY) N:o 1601/91 (3) 2 artiklassa, ja se on toimitettu jäsenvaltioiden saataville.
(4)
Rikkidioksidin ja sulfiittien (E 220-228) käytölle maustetuissa viinipohjaisissa tuotteissa on olemassa teknologinen tarve. Rikkidioksidia ja sulfiitteja (E 220-228) lisätään hapettumisen pysäyttämiseksi ja mikrobiologisen saastumisen estämiseksi, mikä auttaa säilyttämään paremmin tuotteiden maun ja värin. Näitä tuotteita, kuten vermuttia, olisi erityisesti suojattava, sillä niitä säilytetään usein pitkään sen jälkeen, kun pullo on avattu.
(5)
Elintarvikealan tiedekomitea on vahvistanut hyväksyttävät päiväsaannit rikkidioksidille ja sulfiiteille (E 220-228) (4). Maustetut viinipohjaiset tuotteet ovat alkoholijuomia, joita tavallisesti käytetään vaihtoehtona muille alkoholijuomille, kuten viinille, jossa rikkidioksidi ja sulfiitit ovat sallittuja. Kyseinen rikkidioksidin ja sulfiittien (E 220-228) uudesta käytöstä aiheutuva lisäaltistuminen pysyy näin ollen vähäisenä eikä johda hyväksyttävän päiväsaannin kasvuun. Sen vuoksi on aiheellista sallia rikkidioksidin ja sulfiittien (E 220-228) käyttö säilöntäaineena ja hapettumisenestoaineena maustetuissa viinipohjaisissa tuotteissa.
(6)
Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska rikkidioksidin ja sulfiittien (E 220-228) hyväksyminen käytettäväksi maustettujen viinipohjaisten tuotteiden säilöntäaineena ja hapettumisenestoaineena on sellainen kyseisen luettelon päivitys, jolla ei todennäköisesti ole vaikutusta ihmisten terveyteen, ei Euroopan elintarviketurvallisuusviranomaiselta ole tarpeen pyytää lausuntoa.
(7)
Sen vuoksi asetuksen (EY) N:o 1333/2008 liitettä II olisi muutettava.
(8)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite II tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä tammikuuta 2014.

Labels: 0
3
17